Előterjesztés Zalakaros Város Önkormányzat Képviselőtestülete 2023. március 9-i ülésére

Tárgy: Zalakaros Új Templomáért Közhasznú Közalapítvány névmódosítása
 
Előterjesztést készítette: Bányai Edit jegyzői asszisztens
Tisztelt Képviselő-testület!
A Zalakaros Új Templomáért Közhasznú Közalapítvány kuratóriumának, valamint felügyelő bizottságának tagjainak megbízatása 2023. február 12. napján lejárt. A testület a 13/2023.(II.9.) számú határozatával a tagok megbízási idejét meghosszabbította 2023. február 13. napjától 2027. február 12. napjáig, mely miatt az Alapító Okirat módosítása vált szükségessé. Az Alapító Okirat módosításra vonatkozó eljárás során a Csetneki Ügyvédi Iroda a civil szervezetek névjegyzékében észlelte, hogy a Közalapítvány 2022. szeptember 16. napjával elveszítette a közhasznú jogállást. A jogállás törléséről elvileg kellett volna, hogy végzést kapjon a Közalapítvány a Törvényszéktől, de erről Zalakaros Város Önkormányzata eddig nem szerzett tudomást.
Fentiekre figyelemmel a közalapítvány nevéből, illetve a közalapítvány alapító okirata szövegéből a „közhasznú” kifejezést, valamint a köszhasznú szervezetekre vonatkozó előírásokat törölni szükséges, mivel az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény 36. § (1) bekezdése alapján kizárólag közhasznú jogállású szervezet jogosult használni a közhasznú megnevezést.
Mivel a kuratóriumi tagok a 2023. február 9-i ülésen megválasztásra kerültek, így szükséges a 13/2023.(II.9.) számú határozatot megerősíteni, valamint a közhasznú jogállás elvesztésére figyelemmel a közalapítvány nevét módosítani „Zalakaros Új Templomáért” Közalapítvány elnevezésre, illetve az alapító okirat szövegéből a „közhasznú kifejezéseket, közhasznúságra utaló rendelkezéseket törölni.

Határozati javaslat:
1. Zalakaros Város Önkormányzata képviselő testülete a 13/2023.(II.9.) számú határozatát megerősíti.

2. Tekintettel arra, hogy a Közalapítvány 2022. 09. 16. napjával elveszítette a közhasznú jogállást, a közalapítvány nevét „Zalakaros Új Templomáért” Közalapítvány elnevezésre módosítja, az alapító okirat szövegéből a „közhasznú” kifejezéseket, valamint a közhasznúságra utaló rendelkezéseket törli.
3. Zalakaros Város Önkormányzata, mint alapító az 2. pontban megjelölt módosításokat átvezeti a „ZALAKAROS ÚJ TEMPLOMÁÉRT” Közalapítvány alapító okiratában és elfogadja a „ZALAKAROS ÚJ TEMPLOMÁÉRT” Közalapítvány alapító okiratának a fenti módosításokkal egységes szerkezetbe foglalt szövegét.
4. Felhatalmazza a Polgármestert, hogy a közalapítvány nyilvántartott adataiban, valamint az alapító okiratban bekövetkezett változás átvezetése érdekében a szükséges intézkedéseket megtegye, a közalapítvány alapító okiratát az alapító nevében aláírja. 
Határidő:             azonnal
Operatív felelős: Csetneki Ügyvédi Iroda, Bányai Edit jegyzői asszisztens

Felelős:               Novák Ferenc polgármester 

Zalakaros, 2023. március 3.

